Diari Oficial de la Generalitat Valenciana


Sumari del DOGV 5497, del 24-04-2007 (2007/4915)

ORDE de 11 d'abril de 2007 de la Conselleria d'Infraestructures i Transport, per la qual es convoquen per a l'exercici 2007 les ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com altres actuacions relacionades amb estes obres.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5497

Data del DOGV
:   24-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4915


Data del document
:   11-04-2007

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública
    * subministrament d'aigua
    * suport econòmic
    * administració local
    * obres públiques
    * ordenació hidràulica

En els crèdits assignats als corresponents programes pressupostaris, la Conselleria d'Infraestructures i Transport ha realitzat una previsió per a obres de baix pressupost la iniciativa i l'execució de les quals seran a càrrec de les entitats locals de la Comunitat València en matèria de proveïment d'aigua, sanejament i defensa contra avingudes, així com altres actuacions relacionades amb este tipus d'obres.
A fi de donar suport a les actuacions com les descrites, mitjançant l'Orde de 13 de març de 2006, d'esta Conselleria, es van establir les bases reguladores per a la concessió d'ajudes, que van ser publicades en el Diari Oficial de la Comunitat Valenciana núm. 5231, de 31 de març de 2006, i per mitjà de la present orde s'acorda iniciar la convocatòria pública de concessió de les referides subvencions per a l'exercici 2007.
Amb esta finalitat, en atenció a allò que s'ha exposat en l'article 17.1 de la Llei 38/2003, General de Subvencions, i en virtut de les facultats conferides per l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública València, de la Generalitat, i una vegada que s'ha tingut en compte la normativa bàsica de la Llei 38/2003, de 17 de novembre, General de Subvencions,
ORDENE
Article 1. Aprovació de la convocatòria i objecte de la subvenció
Aprovar la convocatòria de subvencions, en règim de concurrència competitiva, per a l'exercici 2007, per a la realització d'obres de baix pressupost, no superior a 100.000 euros, en matèria de proveïment d'aigua, sanejament i defensa contra avingudes, així com altres actuacions relacionades amb este tipus d'obres, la iniciativa i l'execució de les quals són a càrrec dels ens locals de l'àmbit territorial de la Comunitat Valenciana.
La present convocatòria es regularà per mitjà de les bases publicades en el Diari Oficial de la Comunitat Valenciana núm. 5231, annex de l'Orde de 13 de març de 2006, de la Conselleria d'Infraestructures i Transport.
Les obres subvencionades hauran de ser iniciades dins de l'any 2007, després de la data de notificació de resolució definitiva de concessió.
Les obres que durant el 2006 van ser declarades d'emergència, donades les seues característiques, podran haver sigut iniciades durant eixe any, després de la dita declaració. Es farà constar esta circumstància en l'imprés de sol·licitud, i s'hauran d''aportar també els documents indicats en el corresponent apartat de la sol·licitud.
Article 2. Import global i finançament
L'import destinat a les subvencions és d'1.131.601,18 euros, que es finançaran a càrrec de la línia de subvenció T0004 del programa 512.10, dels pressupostos de la Generalitat per al 2007.
El crèdit abans citat es podrà incrementar en la quantia que permeten les disponibilitats pressupostàries; una vegada finalitzat el termini de presentació de sol·licituds, si haguera sigut ampliat el mencionat crèdit, es publicarà en el Diari Oficial de la Comunitat Valenciana l'import total de la dotació destinada a esta línia de subvenció.
Excepcionalment, quan així ho requerisquen les especials circumstàncies de la inversió que s'ha de realitzar, podran concedir-se ajudes en règim de despesa plurianual, sempre que ho permeten les disponibilitats pressupostàries.
Article 3. Presentació de sol·licituds i documentació
Les sol·licituds de subvenció hauran d'omplir-se segons el model arreplegat en l'annex I d'esta convocatòria, en la qual necessàriament es farà constar l'import de la subvenció que se sol·licita, així com l'objecte d'esta. Hauran d'aportar-se els documents que en el dit model s'indiquen.
La sol·licitud estarà dirigida al director general d'Obres Públiques; avinguda de Blasco Ibáñez núm. 50. València 46240.
Les sol·licituds es presentaran en els corresponents registres generals de la Conselleria d'Infraestructures i Transport, situats en la seu central de l'avinguda Blasco Ibáñez, 50, de València, i els servicis territorials de Castelló i Alacant, situats respectivament a l'avinguda del Mar 16, i a l'avinguda d'Aguilera 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de Règim Jurídic de les Administracions Públiques i del Procediment Administratiu Comú.
Tant els impresos com la informació sobre l'orde es poden obtindre a través de la pàgina web de la Generalitat Valenciana, l'adreça d'Internet és http://www.cit.gva.es/rrhh.
Article 4. Termini de presentació de sol·licituds
El termini de presentació de les sol·licituds serà de quinze dies hàbils a partir de l'endemà de la publicació d'esta convocatòria en el Diari Oficial de la Comunitat Valenciana.
Les obres que després d'esta data siguen declarades d'emergència podran ser sol·licitades en l'orde de 2008, sempre que esta així ho establisca i hi haja crèdit adequat i suficient en els pressupostos de l'exercici corresponent.
Article 5. Termini de justificació de la subvenció
Per a l'exercici 2007, el termini de justificació de la subvenció a què es referix la base reguladora deu serà el 15 de novembre.
Article 6. Interposició de recursos
Contra el present acte, que posa fi a la via administrativa, els interessats podran interposar recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que ha dictat la present disposició en el termini d'un mes, comptador des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que estimen procedent.
València, 11 d'abril de 2007
El conseller d'Infraestructures i Transport
JOSÉ RAMÓN GARCÍA ANTÓN